Volkswagen viser den elektriske SUV ID.4 frem

Selv om Geneva Motor Show er aflyst på grund af coronavirus fortsætter bilproducenterne med at vise sine biler frem. Senest har Volkswagen hevet tæppet af sin første elektriske SUV, Volkswagen ID.4, der er en direkte efterfølger til ID.3 og lanceres i Europa i slutningen af året.

“Den ser selvsikker og progressiv ud på vejen, er altid online, leverer nulemissionskørsel og kører lige ind i hjertet af verdens mest populære segment,” skriver Volkswagen.

ID.4 kommer – ligesom ID.3 – med forskellige batteristørrelser og introduceres i første omgang med baghjulstræk. Senere følger en motorstærk, firehjulstrukket variant.

Batteriet er installeret under kabinen for at give bilen et lavt tyngdepunkt og en optimal vægtfordeling på for- og bagaksel, hvilket ifølge VW resulterer i fremragende dynamisk kvaliteter. Batteriet kan oplades med AC og DC, og tre-faset lader er standard. ID.4 vil – afhængig af batteristørrelsen – være i stand til at kunne køre op til 500 kilometer på en opladning (WLTP).

Her er billeder af krabaten. Det er naturligvis stadig en prototype, så det endelige forventes at ændre sig en smule inden bilen går i produktion senere på året.

Førerpladsen i ID.4 er enkelt designet og betjenes næsten udelukkende via berøringsaktiverede funktioner eller intelligent Natural Voice-kontrol, fortæller Volkswagen.

Volkswagen viser den elektriske SUV ID.4 frem