ID.4 får stort redesign – kommer til at ligne en Tiguan

Volkswagen er i fuld gang med at forberede et markant facelift af den elektriske ID.4, som skal lanceres i 2026 og de har allerede meldt ud, at den får et helt nyt formsprog og længere rækkevidde. Ifølge britiske Autocar kalder Volkswagen internt bilen for den “elektriske Tiguan”, og det er ikke tilfældigt. Bilen får en ny visuel identitet, der trækker tættere på Volkswagens klassiske SUV-design og væk fra den futuristiske stil, som præger den nuværende ID.4.

Sådan så Tiguan ud i 2024 udgaven. (Billede: Volkswagen)

Siden introduktionen har ID.4 delt vandene. Ros for komfort og køreegenskaber bandet med kritik af software og det lidt futuristiske design, som mange har haft svært ved at forene med en praktisk familiebil. Med den kommende opdatering vil Volkswagen gøre ID.4 mere genkendelig og konventionel i sit udtryk – og dermed altså også mere Tiguan-lignende.

Mere klassisk design

Designændringerne gælder både eksteriør og interiør. Udvendigt forventes ID.4 at få en mere opret og robust fremtoning, med skarpere linjer og et mindre flydende formsprog. Det sorte C-søjle-element, som skulle give illusionen af svævende tag, forsvinder sandsynligvis, og fronten bliver mere kantet. Det hele peger i retning af en SUV med mere klassiske proportioner.

Indvendigt er den store nyhed, at fysiske knapper vender tilbage. Det betyder, at funktioner som volumen, klimaanlæg og advarselsblink ikke længere skal betjenes via touchskærm eller kapacitive felter. Det har været et stort kritikpunkt i den nuværende model, og VW lover, at ID.4 fremover vil følge det nye layout, som er præsenteret i ID.2all-konceptet. Her finder man fire rigtige vinduesknapper, et rullehjul til lyd og blæser, samt dedikerede knapper til sædevarme og temperaturzoner.

Det nye designsprog skal skabe en rød tråd mellem fremtidige elbiler som ID.1 og ID.2 og den reviderede ID.4, der stadig er Volkswagens vigtigste elbil målt på salg. Selvom det tekniske fundament ikke ændres – ID.4 forbliver baseret på MEB-platformen med 400 volt – vil bilen føles som en ny generation.

Design skal holde i fire år

Volkswagen forventes at bruge MEB-platformen indtil 2028, hvor de første biler med den mere avancerede SSP-arkitektur lanceres. Derfor skal faceliftet af ID.4 holde modellen relevant i flere år endnu.

Spørgsmålet er nu, om bilen også får et nyt navn. Navnet ID.4 kan meget vel overleve, men hvis Volkswagens design- og markedsføringsfolk for alvor vil understrege den nye retning, kan en navneændring også komme på tale.

Strategisk ligner Volkswagens manøvre det, Mercedes også er i gang med: at lade deres elbiler ligne deres benzinmodeller. Hvor begge producenter tidligere gik all-in på at skabe futuristiske, dedikerede elbiler, er tendenserne nu vendt mod at bringe elbilerne tættere på det genkendelige. Om det er designet eller udførelsen, der tidligere har skræmt kunderne væk, er svært at sige – men i Volkswagens tilfælde lader det til, at et mere konventionelt SUV-udtryk er vejen frem.

ID.4 får stort redesign – kommer til at ligne en Tiguan